text:
Føroyingahavnin
Ein av okkara trúgvu vitjandi hevur sent okkum nakrar myndir sum hann hevur tikið í Føroyingahavnini yviri í Grønlandi. Myndirnar eru tiknar 22. maj 2002, á føðingardegnum hjá myndatakaranum.
Magnus Jacobsen (Magnus hjá Jóhannus og Irenu) hevur sent okkum nakrar vakrar myndir úr Føroyingahavnini. Vit hildu, at lesarar okkara skuldu sleppa at síggja tær.
Føroyingahavnin var arbeiðsplássið hjá nógvum føroyingum í nógv ár, antin sum arbeiðandi uppi á landi, ella sum sjómaður. Nógvar kvinnur arbeiddu eisini í Føroyingahavnini. Mangt eitt húskið í Føroyum, eisini í Fuglafirði, fekk ársinntøkuna á hesum plássi. Hetta arbeiðspláss var eins og ein partur av Føroyum. Her høvdu vit serrættindir, og nýttu eisini gott av tí.
Í dag er Føroyingahavnin mest at líkna við ein spøkilsisbý. Eitt annað “Clondyke” í Grønlandi. Her omanfyri eru 2 myndir av sjómansheiminum, sum tað sær út í dag. Eitt sundursorlað hús har einki glassplintur er eftir í vindeygunum.
Her er ein mynd av Gomlu Føroyingahavnini.
Magnus greiðir frá, at í reyða bygningurin, norska Velfarshúsið, var bert plátan í biliardborðinum framvegis heil, men hon
er eisini úr massivum gróti. Mangt var at finna í pappírs hurlivasanum, millum annað kom hann fram á gamlar arbeiðsseðlar hjá Petur Larsen.
Óiva fáa hesar myndir hugin at reika hjá mongum. Fram í minni koma bæði góðar og ringar løtur. Men tíbetur eru vit so
innrættaði, at tær góðu standa klárari og hava lyndi til at troka seg fram á fyrstaplássið.
Myndirnar hevur Magnus tikið í 2002 tá ið hann fiskaði krabbar við gomlu Norðborg. Teir fóru inn til Polaroil, sum liggur við Føroyingahavnina at bunkra. Grundin til at teir valdu Polairoil , og ikki Nuk, var einamest fyri at behalda grønlendsku manningina.
Í klettin hava mangir føroyingar málað navn sítt. Tíverri hevði hann onga mynd av hesum. Hann greiðir eisini frá, at teir einaferð komu framvið einum skeri, har navnið Willy Feilberg var málað. Um so er, at tað er Willy úr Fuglafirði sum hevur málað, so er tað langt síðani.
Magnus er í dag vorin landkrabbi og býr í kongens København, har hann arbeiðir sum skúlavørur í skúlanum á Skolen på Lacours vej. Um hann hevur funnið sær sína føstu hyll í lívinum har, er hann ikki heilt greiður yvir, men eg ivist ikki í, at hugur hansara ofta er í Fuglafirði. Eisini plagar hann javnan at vitja aftur á steinarnar.
Líka so hugaligt tað er hjá útisetum at fáa tíðindi heimanífrá. Líka gott er tað hjá okkum her heima, at hoyra frá tykkum útisetum.
[27.03.2007 – Jóhan Heri Joensen]


c: text/html

text:
Stórur áhugi, lítið kjak
Fitt av fólki hevði leitað sær oman á Østrøm til seturskjakið um “Bókmentir og politikk”. Men kjakið var spakligt.
Føroyamálsdeildin skipaði fyri, og byrjað var við fýra framløgum.
Turið Sigurðardóttir greiddi frá muninum á bókmentaligum og politiskum teksti. Hon vísti eisini á, at tað er neyðugt, at bókmentir verða viðgjørdar í samfelagsligum høpi og ikki í einum avbyrgdum rúmi fyri seg sjálvar.
Hanus Kamban vísti m.a. á, at tá tað ræður um politiskan kritikk í bókmentunum, so er munur á tekstsløgum, og at science fiction og fantasy í mongum førum roynast drúgvari og meiri beinrakin enn onnur meiri tíðarbundin tekstsløg.
Bergur Djurhuus Hansen tók støði í brævaskifti millum Chr. Matras og William Heinesen um skaldskapin hjá Heðini Brú og serliga avgerðini hjá Heðini Brú miðskeiðis í 1930’unum at melda seg inn í Javnaðarflokkin. Hann vísti m.a. á tvístøðuna, sum politiskt hugaðir rithøvundar koma í, øðrumegin at tæna einari politiskari søk, hinumegin at seta spurningar og lata ivan ráða í bókmentaligum avrikum.
Jóanes Nielsen greiddi frá síni egnu støðu sum politiskur yrkjari og rithøvundur, og hvussu bæði samfelagið og leiklutirnir hjá rithøvundum og listafólkum eru broyttir frá 1970’unum til í dag. Hann vísti m.a. á, at serliga skaldsøgan er væl egnað til at súgva rák í tíðini í seg, og at rithøvundar hava eina uppgávu í at taka politiskar spurningar til viðgerðar. Hann greiddi eisini frá, hvussu hann hevur lagt seg eftir at brúka eitt serligt, kraftamikið gerandismál í sínum skaldskapi.
Eftir framløgurnar var lagt upp til kjak, men bert fáir spurningar vóru. Tað tóktist sum vóru tey flestu komin at lurta heldur enn at kjakast. Pallborðsluttakararnir fingu tí høvi at gera eitt sindur meiri burtur úr sínum sjónarmiðum, og tá komu einstakar viðmerkingar frá fundarfólkinum. M.a. hildu fólk, at tað kann vera torført at gera av, hvat er politiskt, og hvat ikki er politiskt í einum bókmentaligum verki, tí alt verður tulkað í ávísum samanhangi, og skiftandi umstøður kunnu gera, at tað, sum eina tíð ikki verður roknað sum politiskt, eina aðra tíð er politiskt.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...

robotstxt: allowed

filter: keep


text:
- Tíðindi, mentan og ítróttur
Jákup formaður fyri tingmanningina
Tingmanningin hjá Fólkaflokkinum hevur á fundi í morgun valt Jákup Mikkelsen til formann í tingbólki floksins. Hann verður formaður eftir Jacob Vestergaard, sum er farin í landsstýrið um umsita fiskivinnumál.     Jákup Mikkelsen varð mikudagin loystur úr starvinum sum landsstýrismaður í fiskvinnumálum, og fer tí aftur í løgtingið     Hann verður limur í fíggjarnevndini, har Jacob Vestergaard hevur havt sæti.  Í uttanlandsnevndini hevur Jacob Vestergaard verið formaður. Jákup Mikkelsen verður nú limur í Uttanlandsnevndini.      Uttanlandsnevndin skal skipa seg av nýggjum. Sambært samgonguskjalinum eigur Fólkaflokkurin formannin í uttanlandsnevndini, og tí verður Jákup Mikkelsen formaður í nevndini, sigur Fólkaflokkurin